ГъащIэм и унафэр
Кооперацэм, экономикэмрэ правэмрэ щыхурагъаджэу Белгород дэт университетым Налшык къалэ щиIэ институтым иджыблагъэ Iэтауэ щагъэлъэпIащ мы гъэм а еджапIэр къэзыуха студентхэм я гуфIэгъуэ махуэр. Абыхэм иратыжащ зрагъэгъуэта IэщIагъэм щыхьэт техъуэ тхылъхэр. Зэхыхьэр къызэригъэпэщащ университетым и унафэщIым гъэсэныгъэ лэжьыгъэмкIэ и къуэдзэ ХьэфIыцIэ Эльмирэ.
Зэхуэсым кърагъэблэгъащ КъБР-м щIыхь зиIэ и юрист Мэремкъул Арсен, Къэббалъкъпотребсоюзым и унафэщI Гындыгъу Заур, «Сату зэкъуэтыныгъэ» профсоюзым и пашэ Бекъалды Маритэ, мы еджапIэр ипэкIэ къэзыуха, КъБР-м и ЩIалэгъуалэ палатэм щыIэ Шестирублёв Сергей, «М.видео» тыкуэнышхуэм и бухгалтер нэхъыщхьэ Ибрагимовэ Марзигет, Урысей Федерацэм щIыхь зиIэ и артист Ташло Алий, мы еджапIэ нэхъыщхьэр япэ дыдэу къэзыухахэм ящыщ Кумыщ Иринэ сымэ.
Зэхыхьэм япэу псалъэр щратащ институтым и унафэщI, профессор Щоджэн Ахьмэд. Ар къекIуэлIа псоми — хьэщIэхэми адэ-анэхэми — гуапэу ехъуэхъуащ. ИужькIэ студентхэм захуигъазэри яжриIащ:
— Нобэ фэри дэри ди гуфIэгъуэ махуэщ, гугъу зыщIевгъэхьам къыпэкIуэ щыхьэт тхылъхэр къыфIэрыхьэжащ, гъащIэм нэхъ куууэ лъэбакъуэ хэфчащ, ауэ щыхъукIи ди гур тIэкIу къоузыкI, апхуэдиз илъэс бжыгъэкIэ зы унагъуэм хуэдэу дызэхэтауэ, дызэсауэ, мыбы фыщIэмысыжу дыкъызэрыщIыхьэнум ущегупсыскIэ. Ар дэркIэ хьэлъэщ, ауэ аращ гъащIэм и унафэр. Сэ сыхуейщ дэтхэнэ зыми фи мурадыфIхэр къывэхъулIэну, фи щIэныгъэм и хъер флъагъуну, фи адэ-анэхэм яхуэфащэу дунейм фытетыну, гъуэгу махуэ фытехьэну.
Мы гъэм институтыр диплом плъыжькIэ къаухащ Аргъэщокъуэ Джулианэ, Ашэбокъуэ Азрэт, Таукеновэ Iэсият, ЛIымахуэ Мадинэ, Бицировэ Джамилие, Рулло Марие сымэ. Абыхэм дипломхэр яритыжащ Гындыгъу Заур. ИужькIэ псоми зэгъусэу сурэтхэр зытрагъэхащ.
— Ди студентхэм я ехъулIэныгъэхэм дрогушхуэ икIи дропагэ егъэджакIуэхэр. Дигуми ди псэми къабгъэдэкIыу абыхэм дохъуэхъу адэкIи я Iуэху ефIакIуэу, лъагапIэщIэхэр къащтэфу псэуну, — жиIащ ХьэфIыцIэ Эльмирэ, псалъэ щратым. — Къыхэзгъэщыну сыхуейщ еджапIэ нэхъыщхьэм диIэ ехъулIэныгъэмкIэ фIыщIэ ин ди институтым и пашэм зэрыбгъэдэлъыр. Лэжьыгъэм и къызэгъэпэщакIуэ щыпкъэ, унафэщI гумызагъэ Щоджэн Ахьмэд щапхъэ нэсщ егъэджакIуэхэми студентхэми ди дежкIэ.
ГуфIэгъуэ зэхуэсыр я уэрэдхэмрэ къафэхэмкIэ яIэтащ институтым и студентхэм.
ЖЫЛОКЪУЭ Лусанэ.
